ባለፉት ሰባት ወራት ከኢንዱስትሪ የወጪ ንግድ  222 ሚሊዮን የአሜሪካ ዶላር ገቢ ተገኘ
– በዘንድሮ የበጀት ዓመት ባለፉት ሰባት ወራት  የኢንዱስትሪ  ምርቶችን ወደ ውጭ በመላክ  222 ሚሊዮን የአሜሪካ  ዶላር ገቢ  መገኘቱን  የኢንዱስትሪ ሚኒስቴር አስታወቀ።በሚኒስቴሩ የኮርፖሬት ኮሚኒኬሽን ዳይሬክተር አቶ መላኩ ታዬ ለዋልታ እንደገለጹት ባለፉት ሰባት ወራት  የተለያዩ  የኢንዱስትሪ  ምርቶችን  ወደ ውጭ በመላክ  348  ሚሊዮን  የአሜሪካ  ዶላር  ገቢ ለማግኘት ታቅዶ  63 በመቶ  የሚሆነውን ወይም  221 ሚሊዮን ዶላር ገቢ ተገኝቷል ።እንደ አቶ መላኩ ገለጻ አገሪቷ ባለፉት ሰባት ወራት ወደ የተለያዩ አገራት የላከቻቸው የጨርቃጨርቅና አልባሳት፣ቆዳና የቆዳ ውጤቶች፣ ሥጋና ወተት፣ ምግብናመጠጥ ፣ ፋርማሲዩቲካል፣ ኬሚካልና የኮንስትራክሽን ግብዓቶች፣ብረታብረትና ኢንጂነሪንግና የኤሌክትሪክና ኤሌክትሮኒክስ  የኢንዲስትሪ ምርቶች  ናቸው ።በዘንድሮ የበጀት ዓመት የኢንዱስትሪ  ምርቶች ላይ እሴት በመጨመር  ወደ ውጭ  ለመላክ ትኩረት  ተሠጥቶት ሲሠራ መቆየቱን  የገለጹት አቶ መላኩ  ከዚህ ቀደም የተወሰኑ እሴቶችን በመጨመር ይላኩ የነበሩትን እንደ የጨርቃጨርቅና የቆዳ ውጤቶችን ወዳለቀላቸው ምርቶች ተቀይረው መላክ ጀምረዋል ብለዋል ።በተለይ ዘንድሮ ዓመት አዳዲስ ምርቶች የሆኑትን የኤሌክትሪክና ኤሌክትሮኒክስ፣ ኬሚካልና የብረታብረትናኢንጂነሪንግ  ምርቶችን ወደ ውጭ  በመላክ  ገቢ ማግኘት መቻሉን አቶ መላኩ ጠቁመው  የሞባይል ቀፎዎችን በመገጣጣም ወደ የተለያዩ የአፍሪካ አገራት እየተላከ በመሆኑ በኤሌክትሮኒክስ  ዘርፍ የሚገኘውን  ገቢ አሳድጎታል።ከኢንዱስትሪው ዘርፍ ለተገኘው ገቢ ማነስ የዓለም ነዳጅ ዋጋ መቀነስ ፣ የግብዓት አቅርቦት እጥረትና በኢንዱስትሪዎች መካከል ቅንጅታዊ አሠራር ያለመኖር ምክንያቶች  መሆናቸውን አቶ መላኩ አስረድተዋል።ሚኒስቴሩ የኢንዱስትሪ ግብዓት አቅርቦት ችግሮችን በዘላቂነት ለመፍታት የኢንዱስትሪ ግብዓቶች አቅራቢ ኢንተርፕራይዝ ተቋቁሞ  በዘንድሮ ዓመት ሥራ መጀመሩን የገለጹት አቶ መላኩ በአገሪቱ ኢንዱስትሪዎች ተቀናጅተው እንዲሠሩ ለማድረግ የተለያዩ ጥረቶች እየተካሄዱ ነው  ።የአገር ውስጥ ባለሃብቶች በማምረቻ ኢንዱስትሪ ዘርፍ  እንዲገቡ  ለማበረታታት  25 በመቶ  የኢንቨስትመንት ወጪን ለመሸፈን የሚችሉ  የ75 በመቶ ውጪውን በብድር መልክ  እንዲያገኙ  አሠራር መዘርጋቱን  የጠቀሱት አቶ መላኩ  የውጭ  ባለሃብቶች  50 በመቶ የኢንቨስትመንት ወጪውን የሚሸፍኑ  ከሆኑ 50 በመቶ ወጪያቸው ብድር ማግኘት እንደሚችሉ አመልክተዋል ።በተጨማሪም ሚኒስቴር መሥሪያ ቤቱ የአገር ውስጥ  ባለሃብቶች  መሠማራት በሚችሉባቸው   የማምምረቻ  ኢንዱስትሪ ዘርፎች እንዲገቡ ለማስቻል   የንቅናቄ  መድረኮች  በስፋት  አየተዘጋጁ መሆኑን  አቶ መላኩ አክለው ገልጸዋል ።በሁለተኛው  የዕድገትና ትራንስፎርሜሽን ዕቅድ  በመላ አገሪቱ  የተለያዩ አካበባቢዎች 17  የአግሮ ኢንዱስትሪ ፓርኮችን  በማቋቋም   በአገሪቱ በመስኩ እየሠለጠነ የሚገኘውን የሰው ኃይል ፣ አርሶ አደሩንና  የአገር ውስጥ  ባለሃብት  በማቀናጀት  በገጠር የአገሮ ፕሮሰሲንግ ኢንዱስትሪው ዘርፍ ትልቅ ለውጥ ለማምጣትና የኢንዱስትሪውን  መሠረት ለማስፋት ዕቅድ መያዙን  አቶ መላኩ አብራርተዋል ።ኢትዮጵያ በሁለተኛው  የዕድገትና ትራንፎርሜሽን ዕቅድ ዘመን መጨረሻ የኢንዱስትሪ ዘርፍ ዓመታዊ ዕድገት 21 ነጥብ9 በመቶ ፣ ገቢውን ደግሞ 3ነጥብ5 ቢሊዮን ዶላር በማድረስ እንዲሁም  ለ185 ዜጎች  የሥራ  ዕድል ይፈጠራል ትብሎ ይጠበቃል ።